 

**בבית הדין הצבאי המחוזי**

**במחוז שיפוטי צפון**

בפני ההרכב: סא"ל טובי הארט-אב"ד

סא"ל לידור דרכמן-שופטת

 סרן סיוון סרנגא-שופטת

**בעניין: התובע הצבאי (ע"י ב"כ, סרן מרטה קרמרנקו**

 **וקמ"ש ליטל הרטמן)**

 **נגד**

**הנאשמת: X/XXX רב"ט ק' מ' (ע"י ב"כ, עו"ד אריה אבריאל)**

**הכרעת-דין**

על פי הודאתה, מורשעת הנאשמת בעבירה של שימוש בלתי חוקי בנשק, לפי סעיף 85 סיפא לחוק השיפוט הצבאי, התשט"ו-1955' בהתאם לכתב האישום המתוקן ולפרטים הנוספים.

**ניתנה היום, כ"ט בחשוון תשפ"ד, 13.11.2023, והודעה בפומבי ובמעמד הצדדים.**

\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_

שופטת אב"ד שופטת



**בבית הדין הצבאי המחוזי**

**במחוז שיפוטי צפון**

בפני ההרכב:

סא"ל סיגל טורג'מן חזן-אב"ד

רס"ן דורין סרור-שופטת

רס"ן אבישי רויטבלט ריבה-שופט

**בעניין: התובע הצבאי (ע"י ב"כ, סרן לירן שצ'וקין)**

**נגד**

**הנאשמת: X/XXX רב"ט ק' מ' (ע"י ב"כ, עו"ד אריה אבריאל)**

**גזר-דין**

הנאשמת הורשעה על פי הודאתה בעבירה של שימוש בלתי חוקי בנשק, בגין כך שביום 21.11.2020 במהלך משימת שמירה בבסיס, יצאה מהעמדה כשבידה נשקה האישי וירתה לעבר רגלה השמאלית באופן שגרם לקרע בגפה התחתונה השמאלית.

הוצג בפנינו שבתחילת דרכה של הנאשמת, היא קיבלה פטור מן השירות, אולם, לפי בקשתה בערעור שהגישה, הוחלט על גיוסה לצה"ל והיא התגייסה ביום 02.02.2020. בעקבות האירוע נשוא כתב האישום, ביום 28.11.2020 הוחלט על פיטוריה מהשירות.

מן המסמכים שהוצגו בפנינו ומחוות הדעת של הממונה על העבודות הצבאיות עולה, כי לנאשמת נסיבות אישיות מורכבות וכי היא תומכת באביה, שמצבו מורכב. הסנגור הסביר כי ביקשה לשנות את תנאי שירותה לשירות סמוך לבית כדי לסייע לו. בנוסף הוצגו בפנינו מסמכים המלמדים על מצבה הרפואי המורכב שהיה קיים בזמן ביצוע העבירה, אז ביקשה לקבל פטור מתורנויות שמירה על רקע אותה בעיה רפואית. עוד הוצג בפנינו שבעקבות מעשה העבירה נותרה היא עם נזק ומוגבלות בתנועה. כאמור, מספר ימים לאחר האירוע הוחלט על פיטוריה מן השירות.

נסיבות מורכבות אלו, עמדו בבסיס הגעת הצדדים להסדר טיעון, אשר התחשב במכלול השיקולים ובטענות ראייתיות משמעותיות, עליהן ויתרה ההגנה, עת החליטה הנאשמת ליטול אחריות על מעשיה, להודות בעבירה שיוחסה לה ולחסוך בזמן שיפוטי יקר.

אין להקל ראש בחומרת העבירה שבה נכשלה הנאשמת כאשר עשתה שימוש בכלי הנשק. עם זאת, על רקע נסיבותיה האישיות, הנזק שנגרם לה כתוצאה מן המעשים והחיסכון בזמן שיפוטי, מצאנו לאמץ את הסדר הטיעון.

**על הנאשמת נגזרים, אפוא, העונשים הבאים:**

1. **שישים (60) ימי מאסר לריצוי בפועל בדרך של עבודות צבאיות בהתאם לתנאים שקבעה הממונה בחוות דעתה, הנאשמת תתייצב לריצוי עונשה ביום 01.01.2024 בשעה 08:00 בXXX ותשרת בתנאי יחידה פתוחה.**

**שימת לב הממונה לבקשת הנאשמת לקבל חצאית, כיוון שהיא חוזרת בתשובה.**

1. **עונש מאסר מותנה בן שישים (60) ימים למשך שלוש (3) שנים, לבל תעבור עבירה שיש בה יסוד של החזקה או שימוש בנשק שלא כדין.**
2. **הורדה לדרגת טוראי.**

**זכות ערעור כחוק.**

**ניתן היום, ט"ז בטבת תשפ"ד, 28.12.2023, והודע בפומבי ובמעמד הצדדים.**

**\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_**

**שופטת אב"ד שופט**

**העתק נכון מהמקור

ק' בית הדין**

**נערך על ידי: ס.ש**

**בתאריך: 01.01.2024**

**חתימת המגיה: סגן שיר בן-ארמון**